
Til mor, takk for alt du har vært for oss.


Kapittel 1

Jeg løper ut av skolegården. Vekk fra gymtimen, vekk fra Robin som er så sint at det føles som om jeg skal eksplodere.

«Liva, kom tilbake!» roper læreren etter meg, men alt jeg klarer akkurat nå er å løpe. Opp den lille bakken mot skogen, og videre innover stien. Trærne pakker seg rundt meg, og jeg småløper et lite stykke til, helt til jeg kommer frem til Bunnløstjern.

Det ligger sort og stille i midten av en lysning i skogen. Jeg tråkker gjennom fjorårsløvet og helt frem til det blanke vannet. Svetten renner nedover ryggen min, og jeg faller på kne i løvet. Jeg fyller hendene med vann og skyller vekk tårene.

En stund blir jeg bare sittende der med hodet bøyd og ansiktet dryppende vått. Jeg vet hva de sier om meg på skolen nå. At jeg overdriver, at jeg alltid skal ha oppmerksomheten.

Og jeg som hater oppmerksomhet!

«Dritt!» sier jeg, og plukker opp en stein som jeg kaster så hardt jeg klarer. Den treffer vannet med et tilfredsstillende PLASK.

«Liva!»

Jeg skvetter til idet stemmen til farmor skjærer gjennom skogen. Hun kommer løpende fra andre siden av tjernet, ned stien fra hytta der hun bor. Den lange, lilla kjolen flagrer bak henne, og hun veiver med armene.

«Liva, pass deg! Aguna no!»

Ikke vannet.

«Det går bra, farmor», roper jeg og skal til å reise meg, men så stopper jeg opp. Det er noe der ute. I midten av vannet, omtrent der steinen min traff. Jeg bøyer meg fremover for å se bedre.

«Liva!» roper farmor igjen, men jeg må bare sjekke hva som er der nede. Det ser ut som et lys. Et blått lys som vokser og blir sterkere. Hva søren er det? Mer rekker jeg ikke å tenke før farmor røsker tak i armen min og drar meg bakover, vekk fra tjernet.

«Du skulle holde deg på stien. Esiet paccias dui», sier hun på fremansk.

Det var avtalen.

Hun tar tak i skuldrene mine og rister meg, før hun trekker meg inn i en klem. Den gamle senete kroppen hennes er sterk, og hun holder meg så hardt at jeg får vondt i ryggen.

«Jeg vet det, farmor. Ignasa.»

Unnskyld.

Jeg klemmer henne tilbake for å roe henne ned, hun skal alltid overdrive med det tjernet.

«Kom nå, vi går hjem», sier hun.

Farmor legger en hånd på ryggen min og skyver meg videre oppover stien. Jeg kaster et blikk bakover mot Bunnløstjern før det forsvinner bak trærne. Sola har gått bak noen skyer, og tjernet er dekket av skygge. Ikke en krusning på vannet. Ikke noe blått lys.

Kan jeg ha sett feil?


Kapittel 2

Jeg er alltid hos farmor når pappa reiser bort med jobben, og jeg elsker å være her. Elsker alle maleriene på veggene hennes, den mørkelilla sofaen og det grønne stuebordet. Jeg elsker rommet mitt her, selv om det er bitte lite og bare har plass til en seng og et klesskap. Hos farmor er det ingen som kaller meg oppmerksomhetssyk, her er det alltid trygt og fint å være.

Jeg synker godt ned i sofaen i stua og slipper ut et lite sukk. Endelig kan jeg slappe av.

Farmor kommer inn i stua med et brett i hendene. Hun er rolig igjen nå, slik hun pleier å være. Det grå håret hennes rekker helt ned til korsryggen, der det krøller seg. Den lilla kjolen med store oransje blomster er så lang at jeg er redd for at hun skal snuble i den.

«Andre bud for livet her nede er alltid å ha mat til stede», sier hun og setter brettet med honningkjeks og te på bordet, før hun setter seg ved siden av meg i sofaen.

«Takk, farmor», sier jeg og rister litt på hodet av henne.

Hun kommer alltid med sånne kjemperare rim!

Jeg putter en kjeks i munnen og suger i meg honningsmaken mens jeg lener meg inntil farmor. Å sitte slik er det deiligste jeg vet. Farmor er myk og varm, og jeg kan ikke kjenne hva hun føler, slik jeg kan med alle andre.

«Hva skjedde? Skole ringer igjen, Liva. Du løp fra time», sier hun, og legger armen rundt meg. Jeg puster tungt ut før jeg svarer.

«Robin klikket på Advan i gymtimen. Jeg vet ikke hvorfor, men han var så sint at jeg var sikker på at han skulle slå ned Advan. Det smittet over på meg, og …»

Jeg stopper opp. Skammen brer seg ut i brystet mitt ved tanken på hvordan jeg ropte og skrek til Robin.

Farmor klemmer meg tettere inntil seg.

«Det ble for mye følelse for deg?» spør hun, og selv om hun er rolig i stemmen, vet jeg at hun bekymrer seg for meg.

«Ja, du vet hvordan det er», svarer jeg og pirker på kjeksen i hånden min, uten å si det jeg egentlig tenker, nemlig at det kjentes ut som Robins følelser var mine egne, at hans sinne var mitt sinne, og at jeg aldri har møtt noen som er så sint som Robin. Jeg sier ikke det vi begge er fullstendig klar over: at jeg ikke klarte å holde følelsene hans unna, og derfor gjorde det jeg kan best. Nemlig å stikke av.

«Det går fint, altså», sier jeg og presser frem et smil, enda vi begge vet at det ikke går fint i det hele tatt.

«Brukte du de musikktingene for ørene dine?» spør farmor.

«Hodetelefonene?» sier jeg og ler litt.

Farmor oppfører seg alltid som om hun kommer fra en annen tid når det gjelder moderne teknologi. Det er også det som er det kjedeligste med å være hos henne. Ikke noe internett, ingen TV.

«Ja, hodetelefonene. De ikke hjelper?» spør hun.

«Jeg kan ikke ha hodetelefoner i gymmen», svarer jeg, og kjenner hvordan kjeksen vokser i munnen. Jeg blir kvalm ved tanken på skolen.

«Du, farmor?» sier jeg og prøver å bytte tema. «Så du også et blått lys i tjernet i stad?»

Farmor stivner til et øyeblikk. Men så blir hun myk igjen og klapper meg på armen.

«Nei nei, Liva mia. Bare sol som treffe vann. Du må se feil», sier hun. «Men aldri du skal kaste stein i Bunnløstjern, har jeg ikke sagt?» De norske ordene kommer lettere nå som hun er rolig.

«Nei, akkurat det tror jeg ikke du har sagt», sier jeg, og angrer med det samme på at jeg nevnte Bunnløstjern.

Farmor retter seg litt opp i ryggen, og jeg vet at nå kommer en av historiene hennes.

«Har jeg ikke fortalt om jenta som kaste steiner i tjern?»

Jeg holder tilbake et sukk. Here we go.

«Hun var like gammel som deg», sier farmor.

Det er de alltid, jentene i farmors historier om Bunnløstjern. Det er en av mange grunner til at jeg ikke tror på dem.

«Hun gikk ned til vannet, hadde krangel med faren sin. I sinne hun kastet den ene steinen etter den andre. Og det ikke lurt, Liva, vekke vannet på den måten. Ryktet sier storfinnen, Hydriana, kom opp fra dypeste havet og dro jenta under vann. Og siden ingen har sett henne.»

«Hydriana? Den onde havheksa fra eventyrene dine?» sier jeg og ler. «Virkelig, farmor, kom du ikke på noe mer realistisk?»

«Liva», sier farmor.

Jeg ser opp på henne. De gylne øynene hennes nærmest gløder.

«Love meg, du ikke kaste stein i vannet.»

Herregud, som hun overdriver noen ganger.

«Greit, slapp av, da, farmor. Vi er trygge her, vet du», sier jeg og tar tak i hånden hennes. «Dette er Norge.»

Noen ganger tenker jeg at hun også burde tatt seg en tur til psykologen. Det er ikke bare jeg som er litt gal i denne familien.

Noe av intensiteten i blikket hennes blir borte, og med ett ser hun så gammel ut, som om hun faller litt sammen.

«Du har rett, Liva, jeg glemme noen ganger, vet du», sier hun. «Der vi flyktet fra, vannet var farlig.»

«Jeg vet, farmor», sier jeg og klemmer hånden hennes.

Det er snart tolv år siden vi dro fra Kayan, en liten øy i Stillehavet. En storm ødela alt vi eide, og øya forsvant i havet, til og med moren min ble borte. Så jeg skjønner at farmor er redd. Vi snakker ikke så mye om det, særlig pappa blir rar og trist når jeg forsøker å spørre om ting, men han har vist meg et bilde av ødeleggelsene. Farmor forteller ikke så mye om livet på øya, men hun har alltid fortalt eventyr derfra, selv om pappa ikke liker at hun gjør det.

Det durer i farmors eldgamle telefon, og jeg ser at det er pappa som ringer.

En klump fester seg i magen.

«Ikke fortell om det på skolen i dag», sier jeg og tar tak i armen hennes.

«Skole har nok sagt til han», sier hun og klapper meg på hånden før hun tar telefonen. «Salé, Jonah», sier hun til pappa før hun går ut på kjøkkenet for å prate.

Jeg sukker oppgitt idet hun stenger kjøkkendøra bak seg. Farmor kan kanskje overdrive en del, men pappa er tusen ganger verre.


Kapittel 3

Jeg håper farmor klarer å roe ned pappa. Hun pleier å være ganske god på det, selv om han blir ekstra engstelig når det skjer ting mens han er borte på jobb.

Jeg lener meg tilbake i sofaen og ser mot maleriene på veggen foran meg. Det er pappa som har laget dem. De er alle basert på eventyr fra Kayan. Det fineste er av et enormt palass som ligger under vann. Det ser ut som det er laget av diamanter, og rundt palasset svømmer det havfruer og havmenn i ulike farger og former.

Jeg reiser meg og går helt bort til bildet for å se bedre. Den vakreste av havfruene har rosa glitrende fiskeskjell langs halen, oppover magen og over puppene. Hvite, flortynne ryggfinner duver i vannet bak henne, og den rosa halen ender på samme måte som slørhalene jeg har sett i dyrebutikken.

Rett ved siden av maleriene står en bokhylle med figurene pappa har laget. De er skåret ut i tre, og de er også fra farmors eventyr. Før vi kom til Norge var pappa kunstner, har farmor sagt. Det husker jeg ikke noe av siden jeg bare var en liten baby da vi flyktet fra øya. Pappa laget mye da vi kom til Norge, men etter det første året her sluttet han bare, og siden har han ikke laget noe som helst, verken figurer eller malerier.

I bokhylla står det også et bilde som pappa har malt av mamma. De røde krøllene hennes ligger nedover en lang, hvit kjole. Hun står barbeint på et svaberg, og selv om bildet er gammelt, kan jeg se det gylne skinnet pappa har malt i øynene hennes. De samme gylne øynene jeg har, og de samme røde krøllene. Jeg går bort til bokhylla og flytter litt på en av figurene som står foran bildet.

Det er Hydriana, den onde sjøheksa som farmor snakket om. Den lange halefinnen bukter seg bortover bokhylla, håret hennes er laget av tang, og overkroppen er grønnaktig. Ved siden av henne ligger det flere versjoner av en havgutt som jeg vet pappa kaller Aguin. Farmor har fortalt at figuren er inspirert av han som var bestevennen til pappa da vi bodde på øya. Jeg tar ned en av de mindre Aguin-figurene og blåser litt støv av den. Figuren er så detaljert at det nærmest glinser i de sorte skjellene på halefinnen. Den er delt i fire kraftige finner nederst. Svarte skjell ligger over skuldrene hans som en tatovering, og langsmed ryggraden har han spisse ryggfinner, helt annerledes enn de sløraktige finnene til den rosa havfruen. Farmor har fortalt at havfolk med svarte finner er laget for fart.

«Dui esi nesceta no!»

Det er ikke behov.

Jeg ser raskt opp idet jeg hører farmors stemme. Krangler de? Jeg stapper Aguin ned i lomma og lister meg bort til kjøkkendøra. Farmor snakker høylytt på fremansk, språket fra Kayan, øya vår.

«Liva har kommet i puberteten, og du vet hva som skjer da. Alt blir verre! Alle følelser blir sterkere», sier hun. Jeg hører ikke hva pappa svarer, men det kan ikke være bra, for farmor snakker enda høyere. «Det er ikke noe poeng i å dra henne til den psykologen igjen og igjen. Nå har hun vært på utredninger siden hun var fire år gammel!»

Å nei, det er den diskusjonen der igjen. Jeg får mest lyst til å dunke hodet i veggen. Pappa mener at vi må finne riktig diagnose til meg, for folk i Norge er skikkelig flinke til å stille diagnoser, sier han. Derfor er han også sikker på at det finnes en medisin eller en behandling man kan få for å slippe å kjenne andres følelser. Jeg tror jeg må ha vært gjennom det meste som finnes av behandlinger nå, uten at noe har hjulpet. Helt ærlig så begynner jeg å miste trua på at det finnes noe hjelp for meg.

Jeg presser øret mot døra for å høre hva pappa svarer. Stemmen hans virker sint, men det er umulig å skille ut ordene han sier. Brått blir stemmen hans borte.

«Jonah! Ikke legg på!» Så hører jeg et dunk, som om farmor smeller hånden i kjøkkenbenken.

En kort stund blir jeg stående og lytte, før jeg dytter døra opp.

Farmor står med pannen lent mot kjøkkenskapet. Hånden hennes holder hardt rundt kjedet i halsen. En blå, kantete krystall som hun alltid har på seg. Og da mener jeg alltid, til og med når hun sover. Men det er ikke så rart, for det er så si det eneste hun fikk med seg fra Kayan.

«Farmor?» sier jeg og rører forsiktig borti skulderen hennes. «Går det bra?»

Hun skvetter til og slipper krystallen.

«Liva …» sier hun, før hun kremter og tørker seg raskt over øynene. «Du husker dette er familieklenodium?» Hun løfter krystallen opp fra brystet.

«Ja, som jeg skal arve, sånn som du arvet det av din mor», sier jeg.

Jeg har aldri likt den krystallen. Farmor har alltid snakket om at jeg skal arve den når hun dør, men jeg orker ikke tenke på at det skal finnes en verden uten henne. Og hvis jeg skal være helt ærlig, har jeg ikke spesielt lyst til å gå med noe så stygt rundt halsen heller.

«Ja … Du kanskje skal arve den litt før.»

«Nei, det skal jeg ikke. Den er din!»

«Jeg tror du kommer til å trenge mer enn meg», svarer hun.

Jeg liker ikke måten hun sier det på. Er hun syk? Jeg slår armene rundt den tynne, gamle kroppen og drar farmor inntil meg.

«Jeg skal ikke arve den dingsen der enda», hvisker jeg inn mot skulderen hennes. «For du skal ikke bli borte.»

Farmor klemmer meg tilbake. Jeg er sikker på at hun skal stryke meg over krøllene og si at jeg ikke får tenke sånne dumme tanker. Men i stedet holder hun meg hardt inntil seg og hvisker til meg:

«Etarna esa maern.»

Ingenting er evig.

Vi blir stående slik en stund, før farmor omsider slipper meg.

«I morgen det blir bedre på skole, Liva mia», sier hun.

«Ja …» sier jeg og presser frem et smil, men verken hun eller jeg tror vel egentlig på det.


Kapittel 4

Jeg våkner opp med en klump i magen. Det er ikke akkurat uvanlig, siden jeg har gruet meg til skolen hver dag gjennom hele syvende klasse, og kanskje enda lenger også. Jeg klarer å ignorere klumpen mens jeg spiser frokost med farmor. Men den vokser når jeg gir henne en ha det-klem på trammen utenfor hytta, og den fortsetter å vokse hele veien ned til skolen. Idet jeg kommer frem til skoleporten, har den blitt stor og tung og verkende.

Jeg puster dypt inn for å roe meg ned mens blikket mitt sklir over lekeapparatene der førsteklassingene holder til, og videre bort mot rullebrettrampene og fotballmålene der vi i syvende pleier å henge. Skoleklokka ringer, og folk begynner å trekke inn mot klasserommene.

«Dette går fint!» sier jeg til meg selv og finner frem de lilla hodetelefonene mine fra sekken. Jeg drar dem på meg, kobler til mobilen og skrur opp musikken på full guffe. Det er den mest bråkete rockemusikken jeg har i spillelista mi. Den dundrer i ørene mine, og er den beste beskyttelsen jeg har mot de andres følelser.

«Klar, ferdig, gå», hvisker jeg, og knytter nevene for å stålsette meg.

Med blikket festet til bakken småløper jeg gjennom skolegården. Jeg passer på å ikke dunke borti noen, og løfter ikke blikket før døra til 7B sitt klasserom er rett foran meg. Raskt smetter jeg inn i rommet og går sikksakk forbi de andre i klassen. Jeg er andpusten og svett på ryggen, men klumpen i magen krymper litt idet jeg dumper ned på plassen min bakerst i klasserommet. Det gikk ganske bra.

Læreren kommer rett etter meg, og jeg er glad vi har Linda i første time. Hun er alltid presis. Jeg tar motvillig av meg hodetelefonene. Det er som regel litt kaos på morgenen, før folk finner plassene sine, og rundt meg bråker det av stemmer og stoler som skrapes mot gulvet. Pappa har snakket med lærerne om at jeg kan ha på hodetelefonene ved behov, men de vil helst at jeg bruker dem minst mulig.

Jeg ser Pernille komme inn døra. Hun kikker seg raskt rundt, og det er først nå jeg legger merke til at Robin har tatt plassen hennes. Han sitter egentlig ved siden av meg, men etter at jeg skjelte ham ut i gymmen i går og løp som en galning etterpå, kan jeg godt skjønne at han ikke vil det.

«Robin! Flytt deg!» sier Pernille og slår oppgitt ut med armene.

«Pernille, det er fint hvis du setter deg med Liva i dag», sier Linda og peker mot plassen ved siden av meg.

Jeg møter blikket til Pernille og stålsetter meg for følelsene hennes. De første årene på barneskolen var vi venner, men vennskapet tok slutt da jeg ødela bursdagen hennes i femte klasse. Moren og faren hadde nettopp skilt seg, og alt var så trist i huset deres. Jeg klarte ikke slutte å gråte, og dermed gikk hele bursdagen med til å trøste meg, enda det var Pernille som trengte trøsten mest. Det er ikke rart hun ikke vil være venn med meg lenger.

«Nei», sier Pernille, og en ekkel følelse treffer meg. En kvalme velter opp i magen og det er nesten jeg kaster opp.

Det tar et lite øyeblikk før jeg forstår at det er hennes følelser, ikke mine. Er jeg virkelig så ille at hun blir kvalm av meg?

«Jeg skal sitte på plassen min», sier Pernille og setter hendene i siden mens hun stirrer hardt på Robin.

«Robin har fått lov til å bytte plass i dag. Du kan vel sitte med Liva denne ene gangen?» sier Linda lavt, men jeg hører det likevel.

Pernille ser på meg når hun svarer.

«Så du hvordan hun skrek til Robin i går, eller? Hun er gal!»

Jeg klarer ikke å holde blikket hennes. For hun har jo har rett. I gymmen i går ble jeg så påvirket av Robins sinne at jeg ble like forbanna som ham. Jeg mistet kontrollen, men hvordan skal jeg forklare det for henne? I det minste løp jeg vekk før jeg gjorde noe dumt.

Linda legger en hånd på skulderen til Pernille, og denne gangen snakker hun så lavt at jeg ikke hører hva som blir sagt. Pernille rister på hodet og snurper leppene samme. Til slutt peker Linda mot den ledige plassen til Amira ved vinduet, og Pernille går ditover isteden. Jeg forsøker å late som det ikke gjør meg noe, og ser alle andre steder enn på Pernille.

Da klassen endelig faller til ro, kjenner jeg at Linda blir enda mer alvorlig.

«Amira kommer tilbake senere i dag. Dere vet jo hva som har skjedd med moren hennes, så det er viktig at vi som klasse tar godt vare på henne», sier Linda.

Jeg vet ikke hva som har skjedd med moren til Amira. Antagelig var jeg ikke her da det ble informert om det, men jeg har lagt merke til at Amira ikke har vært her på mange uker. Jeg håper bare det ikke er noe altfor trist som har skjedd.

De andre nikker bekreftende til oppfordringen fra Linda, og noen hvisker uten at jeg hører hva de sier.

«Da skal vi sette i gang med timen, dere», fortsetter Linda og kobler PC-en til smartskjermen, før hun snur seg mot oss igjen. «I dag skal vi lære om vann!» sier hun og klapper entusiastisk hendene sammen.

Et stønn går gjennom klasserommet, men ikke fra meg. Jeg ser opp på tavla. Jeg kan mye om vann, mer enn de fleste andre. Pappa er fanatisk opptatt av flo og fjære. Dette kan bli bra!

«Er det noen her som vet hva en malstrøm er?» spør Linda.

Alle vet vel det? Jeg strekker hånden raskt opp i været. Jeg kjenner en bølge av irritasjon fra de som sitter nærmest meg, men jeg nekter å late som om jeg er dum.

«Ja, Liva?» sier Linda.

«En malstrøm er en stor strømvirvel, der strømmen liksom maler rundt og rundt i en ring», sier jeg og lager sirkler med fingeren for å demonstrere. «Det er en tidevannsstrøm», fortsetter jeg og ignorerer stønnet fra Robin. «Altså, den kommer med flo og fjære langs kysten og …» Jeg skal til å si mer idet døra til klasserommet går opp.

Amira kommer inn. Hun holder bagen sin slapt over skulderen, og håret henger ned i bustete fletter.

Alles blikk går umiddelbart mot henne. Pernille reiser seg halvveis fra stolen, men Linda vinker henne tilbake.

«Hei, Amira, så utrolig fint at du er her», sier hun og legger en arm over skulderen hennes.

Det er som om klassen holder pusten, og jeg kjenner at flere blir usikre på hvordan de skal oppføre seg mot henne. Hva er det som har skjedd? Jeg forsøker å huske hva de andre har snakket om.

«Det er ledig ved siden av Liva, sett deg der, du», sier Linda.

Et øyeblikk tror jeg hun skal nekte, slik som Pernille og Robin, men Amira er ikke sånn. Hun er snill, og jeg smiler til henne idet hun går mot pulten ved siden av meg. Helt til jeg møter blikket hennes.

Amiras øyne er rødsprengte av gråt.

Å nei.

Først kjenner jeg et ubehag i brystet, en følelse av at noe er galt. Så kommer det en sår verking som gir meg lyst til å gråte. En verking som blir vondere og vondere desto nærmere hun kommer.

Jeg strammer musklene i magen i et forsøk på å beskytte meg, men det er som jeg har mistet noe, noe vesentlig, noe uerstattelig. Noe jeg aldri, aldri vil komme over.

Herregud, moren til Amira må være død!

Jeg forsøker å forestille meg at jeg er et skjold, slik farmor har lært meg, men hjertet mitt banker fortere og fortere. Det svimler for meg, og jeg må gripe tak i pulten for ikke å falle av stolen. Jeg prøver isteden å snakke til meg selv slik psykologen har sagt.

Dette er Amira sin sorg, ikke din. Det er henne vi skal ta oss av nå, dette handler ikke om deg, sier jeg til meg selv. Med den ene hånden rasker jeg til meg hodetelefonene og setter musikken på full guffe. Jeg vil ikke besvime nå, vil ikke ta oppmerksomheten fra Amira.

Hun setter seg og finner frem bøkene sine. Jeg presser meg inn mot veggen for å komme så langt unna henne som mulig. Musikken dundrer i ørene mine. Linda ser på meg, men hun sier heldigvis ingenting om hodetelefonene.

Jeg klemmer hendene så hardt jeg kan rundt pulten, forsøker å holde Amiras følelser borte med ren muskelkraft. Et øyeblikk tror jeg at det fungerer, at musikken og klemmingen rundt pulten er nok, men så vender Amira seg mot meg. Det er nesten så jeg skriker til henne at hun skal se en annen vei. At hun ikke kan sitte så nærme. Amira smiler, og jeg skjønner ikke hvordan det er mulig å smile når man har det så vondt.

Smerten hennes borer seg inn i meg, røsker tak i hjertet mitt og sender et krampaktig støt ut i brystet.

«Ah!» Jeg stønner og lener meg over pulten.

Det kjennes som om noe angriper meg. En klo som griper om hjertet mitt og klemmer til, hardere og hardere. Smerten sprer seg fra brystet og ut i armene.

Jeg må vekk, jeg må ut herfra. Jeg reiser meg, men beina gir etter under meg, og jeg faller i bakken med et brak.

«Liva? Går det bra?»

Linda styrter bort til meg. Bak henne ser jeg at flere av de andre har samlet seg. Jeg kjenner at de er oppgitt over meg, og vet at de synes jeg er teit. Men det er lenge siden jeg sluttet å bry meg om det. Jeg er vant til å kjenne følelsene deres.

Amira dukker opp bak læreren, og jeg presser meg instinktivt inn mot veggen. Den kloa rundt hjertet, den intense smerten. Det pleier ikke å være så ille.

«Hold henne unna meg!» sier jeg og fekter med armene foran meg.

Amira ser forvirret ut, øynene hennes blir blanke.

Nei, jeg mente det jo ikke sånn, søren heller!

Jeg kjemper meg opp på beina, må ut herfra før jeg lager enda mer oppstyr.

«Kan jeg gå?» spør jeg mens beina mine skjelver under meg.

«Ja, så klart», sier Linda og vifter de andre elevene tilbake til pultene sine.

Jeg pakker armene rundt meg og småløper mot døra.

«Herregud, hun er så dramaqueen», sier Pernille idet jeg går forbi henne. «Akkurat som om det er henne det er synd på, tenk på Amira, liksom.»

